Խորհրդային տարիներին, Ալավերդու Հայպետշին թաղամասի շենքերի բակերում անակնկալ հայտնվում և պատշգամբից աղբ թափող բնակչին հայտնաբերած ԲՇՏ-ի «կամենդատ» Բեթխեմն իր ձեւով «դաստիարակում էր» : Այսօր, Ալավերդու հին բնակիչները, կենցաղային աղբի մեջ թաղված շենքերի մոտով անցնելիս, երանությամբ են հիշում տիկին Բեթխեմին ու շենքերրի բակերը աղտոտող բնակիչներին հասցեագրված նրա հիշոցները: Իր գործը սիրող Բեթխեմն ամեն գնով հասնում էր իր աշխատանքային պարտականության անթերի կատարմանը: Նրա հիշոցները Ալավերդիում հիմա հումորով են հիշում, իսկ աշխատանքը՝ երանությամբ: Ցավոք, ետխորհրդային տարիներին Ալավերդու բնակելի շենքերում բնակշահագործման տեղամասերի աշխատողները հայտնվում են միայն սպասարկման վարձավճարներ հավաքելու համար, որն էլ վճարելիս բնակիչները մշտապես հարցնում են, թե որ սպասարկման համար են նրանք ուզում այդ վճարները: Իսկ շենքերի բակերը մաքուր են թե ոչ, նրանց բնավ չի հետաքրքրում: Դրա մասին հիշեցնելիս էլ՝ արդարանում են, թե համայնքապետարանի բյուջեից ֆինանսավորում չեն ստանում: Աղբահանությունն Ալավերդու քաղաքապետարանին պատկանող «Ալավերդի Բարեկարգում» ՍՊԸ-ի գործն է, իսկ այս ՍՊԸ-ն նունիսկ մի Բեթխեմ չարժե: